  Майя Бывальцева Балезино ёросысь депутатъёслэн кенешсы Ришат Мухгалимовез выльысь бырйиз муниципал кылдытэтлэн тӧроеныз. Со сярысь ивортэмын ёрослэн нимлыко сайтаз. Радъян сессия ортчиз туннэ, 26-тӥ куарусёнэ. Отын ик калыкен быръемъёс Белезино ёросысь депутатъёслэн кенешенызы кивалтыны оскизы Николай Бабинцевлы. Тодэ вайытом, 22–23 куарусёнэ элькунысь дас ёросъёсын радъян сессиос ортчизы. Ёросъёслы но администрациослы кивалтӥсьёсты быръён ужез улосвылын 29-тӥ куарусёнозь йылпумъяны чаклало. 18-тӥ куарусёнэ элькунын Россиысь Кун Думае сяна, ёросъёслэн но поселениослэн кенешъёсазы, но депутатъёсты бырйизы. ВАТСАН Ришат Шайхразыевич Мухгалимов вордскиз 1970-тӥ арын 10-тӥ гудырикошконэ Куйбышев улосвылысь (али Самара улосвылысь) Клявлино ёросысь Старое Ермаково черкогуртын. Дышетскемез вылӥ: Куйбышевысь инженерно-строительной институт — 1982-тӥ арын. 1982–1986 аръёсы — «Удмурткомхозстрой» огазеяськонлэн Балезиноысь ПМК-8 лэсьтӥськонъя участоказ мастер, 1986–1987 — «Удмуртагропромстрой» огазеяськонлэн Балезиноысь МПМК-ын прораб, 1987–1994 аръёсы — Балезино ёрос кенешлэн исполкомезлэн тӧроезлэн воштӥсез, 1994–2002 аръёсы — Балезино ёрос администрацилэн тӧроезлэн воштӥсез, 2002–2004 аръёсы — Балезино ёрос администрацилэн тӧроезлэн нырысетӥ воштӥсез, 2004–2006 аръёсы — Балезино ёрос администрацилэн тӧроез, 2006-тӥ арысен — «Балезино ёрос» муниципал кылдытэтлэн тӧроез. Тегъёс: Политика Мерлык Балезино быръёнъёс Удмуртия  